Twee Oseane-marathon: Blog 1 | rooi rose Twee Oseane-marathon: Blog 1 | rooi rose
Twee Oseane-marathon: Blog 1
Lang afstandwedlope vereis toewyding. Nie almal van ons kan soos Ryan Sandes as 'n "dare" op die Knysna Oesterfees vir die Knysna marathon inskryf (die half marathon was reeds vol) en sonder oefening sy eerste 42 km in 3h16 voltooi nie. Dit was natuurlik die begin van sy Ultra-marathon-loopbaan en word hy tans gereken as een van die heel bestes in die wêreld. (www.ryansandes.com)
Die meeste van ons gewone sterflinge moet met harde werk en GEREELDE oefening geleidelik fiks word en dan iets ekstra insit om 'n goeie tyd te kry.
Gelukkig is daar oorgenoeg hulp. Doen 'n soektog vir "sub 2h half marathon" en daar is legio oefenprogramme om jou van rusbanksitter tot bekroonde hardloper te kry. En dit werk. Ek het vir my eerste sub 2h halfmarathon 'n 12 weke program van Runners World gevolg en dit het my binne die drie maande soos belowe daar gekry.
Die groot geheim van suksesvolle oefenprogramme is ongelukkig dat mens dit moet VOLG voor dit kan WERK. En helaas is dit nie altyd ewe maklik om by te hou nie. Tussen werksdruk, hittegolwe, weerlig en donderstorms, verkoues, beserings en familieverpligtinge staan jou oefenprogram baie keer heel agter in die ry. Boonop oefen ek tans vir die Cape Town Cycle Race (voorheen Argus) op 7 Maart en probeer genoeg tyd op my fiets deurbring om te verhoed dat ek in tale begin praat as ek Suikerbossie in die sweet van my aangesig moet aandurf.
My leuse as dinge moeilik raak en jou tyd te min is? Doen wat jy kan. Daag liewer by die wegspring vol energie en onder-geoefen op as oor-geoefen en gehawend. Moenie jou kop en deursettingsvemoë onderskat nie; jy kan vêr bo jou vermoë presteer as jy glo dat jy kan!